钦定古今图书集成/明伦汇编/官常典/第066卷 > 临川烈武王道规
## 钦定古今图书集成/明伦汇编/官常典/第066卷 > 临川烈武王道规

按《宋书》本传，“临川烈武王道规，字道则，高祖少弟也。
少倜傥有大志，高祖奇之，与谋桓元。时桓弘镇广陵，
以为征虏中兵参军。高祖克京城，道规亦以其日与
刘毅、孟昶共斩弘，收众济江，进平京邑。元败走，晋大
将军武陵王遵承制以道规为振武将军、义昌太守，
与刘毅、何无忌追元。元西走江陵，留郭钤、何澹之等”
固守盆口。义军既至，贼列舰距之，澹之空设羽仪旗
帜于一舫而别在他船。无忌欲攻羽仪所在，众悉不
同，曰：“澹之必不在此舫，虽得无益也。”无忌曰：“澹之不
在此舫，固不须言也。既不在此，则战士必弱，我以劲
兵攻之，必可禽也。禽之之日，彼必以为失其军主，我
徒咸谓已得贼帅，我勇而彼惧，惧而薄之，破之必矣。”
道规喜曰：“此名计也。”因往彼攻之，即禽此舫。因鼓噪
倡曰：“已斩何澹之。”贼徒及义军并以为然。因纵兵，贼
众奔败，即克盆口，进平寻阳。因复驰进，遇元于崝嵘
州。道规等兵不满万人，而元战士数万，众并惮之，欲
退还寻阳。道规曰：“不可。彼众我寡，强弱异势，今若畏
懦不进，必为所乘，虽至寻阳，岂能自固？元虽窃名雄
豪，内实恇怯，加已经奔败，众无固心，《决机》两阵，将雄
者克。昔光武昆阳之战，曹操官渡之师，皆以少制多，
共所闻也。今虽才谢古人，岂可先为之弱！”因麾众而
进。毅等从之，大破元军。郭钤与元单舸走江陵，不复
能守。欲入蜀，为冯迁所斩。义军遇风不进。桓谦、桓振
复据江陵，毅留巴陵。道规与无忌俱进，攻桓谧于马
头，桓蔚于宠州，皆破之。无忌欲乘胜直造江陵，道规
曰：“兵法屈伸有时，不可苟进。诸桓世居西楚，群小皆
为竭力，振勇冠三军，难与争胜。且可顿兵锐，徐以计
策縻之，不忧不克也。”无忌不从，果为振所败，乃退还
寻阳，缮治舟甲，复进军夏口。伪镇军将军冯该戍夏
口东岸。扬武将军孟山图据鲁城，辅国将军桓仙客
守偃月垒。于是毅攻鲁城，道规、无忌攻偃月，并克之，
生禽仙客、山图。其夕，该遁走，进平巴陵。谦、振遣使求
割荆、江二州奉归，晋帝不许。会南阳太守鲁宗之起
义攻襄阳，伪雝州刺史桓蔚走江陵。宗之进至《纪南》，
振自往距之，使桓谦留守。时毅、道规已次马头，驰往
袭，谦奔走，即日克江陵，城振大破宗之而归，闻城已
陷，亦走。无忌翼卫天子还京师，道规留夏口。江陵之
平也，道规推毅为元功，无忌为次功，自居其末。进号
辅国将军、督淮北诸军事、并州刺史，义昌太守如故。
时荆州湘、江、豫犹多桓氏馀烬，往往屯结。复以本官
进督江州之武昌、荆州之江夏、随郡、义阳、绥安、豫州
之西阳、汝南、颍川、新蔡九郡诸军事，随宜翦扑，皆悉
平之。以义勋封华容县公，食邑三千户，迁使持节、都
督荆宁秦梁雝六州司州之河南诸军事、领护南蛮
校尉、荆州刺史，将军如故。辞南蛮，以授殷叔文，叔文
被诛，乃复还领。善于为治，刑政明理，士民莫不畏而
爱之。刘敬宣征蜀不克，道规以督统降为建威将军。
卢循寇逼京邑，道规遣司马王镇之及扬武将军檀
道济、广武将军到彦之等赴援朝廷。至寻阳，为贼党
荀林所破。循即以林为南蛮校尉，分兵配之，使乘胜
伐江陵，扬声云：“徐道覆已克京邑”，而桓谦自长安入
蜀。谯纵以谦为荆州刺史，厚加资给，与其大将谯道
福俱寇江陵，正与林会。林屯江津，谦军枝江，二寇交
逼，分绝都邑之间。荆楚既桓氏义旧，并怀异心。道规
乃会将士告之曰：“桓谦今在近畿，闻者颇有去就之
计。吾东来，文武足以济事，若欲去者，本不相禁。”因夜
开城门，达晓不闭，众咸惮服，莫有去者。雝州刺史鲁
宗之率众数千自襄阳来赴，或谓宗之未可测，道规
乃单马迎之。宗之感悦众议，欲使檀道济、到彦之与
宗之共击道规曰：“卢循𢹬隔中流，扇张同异，桓谦、荀
林，更相首尾，人怀危惧，莫有固心。成败之机，在此一
举，非吾自行。”其事不决，乃使宗之居守，委以腹心，率
诸军攻谦。诸将佐皆固谏曰：“今远出讨谦，其胜难必；
荀林近在江津，伺人动静，若来攻城，宗之未必能固，
脱有差跌，大事去矣。”道规曰：“诸君不识兵机耳。荀林
愚竖，无他奇计，以吾必未远，必不敢向城。吾今取谦，
往至便克。沈疑之间，已自还反。谦败则林破胆，岂暇得来？且宗之独守，何为不支？”数日，解南蛮校尉印，以
授咨议参军刘遵，驰往攻谦，水陆齐进，谦大败，单舸
走，欲下，就林追斩之。还至浦口，林又奔散。刘遵率军
追林，至巴陵，斩之。初，谦至枝江，江陵士庶皆与谦书，
言城内虚实，咸欲谋为内应。至是参军曹仲宗检得
之，道规悉焚不视，众于是大安。进号征西将军。先是，
桓歆子道儿逃于江西，出击义阳郡，与卢循相连结，
循使蔡猛助之。道规遣参军刘基破道儿于大薄，临
陈斩猛。徐道覆率众三万，奄至破冢，鲁宗之已还襄
阳，追召不及，人情大震。或传循已平京师，遣道覆上
为刺史，江、汉士庶感《焚书》之恩，无复贰志。道规使刘
遵为游军，自距道覆于豫章口，前驱失利。道规壮气
愈厉，激扬三军，遵自外横击，大破之，斩首万馀级，赴
水死者殆尽，道覆单舸走还盆口。初使遵为游军，众
咸云：“今彊敌在前，唯患众少，不应割削见力，置无用
之地。”及破道覆，果得游军之力，众乃服焉。遵字慧明，
临淮海西人，道规从母兄萧氏舅也。官至右将军、宣
城内史、淮南太守。义熙十年，卒，追赠抚军将军，追封
监利县侯，食邑七百户。道规进号征西大将军、开府
仪同三司，加散骑常侍，固辞。俄而寝疾，改授都督《豫
章》江二州、扬州之宣城、淮南庐江历阳、安丰堂邑六
郡诸军事、豫州刺史，持节、常侍、将军如故。以疾不拜。
八年闰月，薨于京师，时年四十三。追赠侍中、司徒，加
班剑二十人，谥曰烈武公。平桓谦功，进封南郡公，邑
五千户。高祖受命，赠大司马，追封临川王，食邑如先。
道规无子，以《长沙景王》第二子义庆为嗣。